Uredba Komisije (ES) št. 2390/2000

z dne 27. oktobra 2000

o spremembi Uredbe (ES) št. 1520/2000 o določitvi skupnih podrobnih pravilih za uporabo sistema odobritve izvoznih nadomestil za nekatere kmetijske proizvode, izvožene v obliki blaga, ki ni zajeto v Prilogi I k Pogodbi, ter meril za določitev zneska takih nadomestil

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 3448/93 z dne 6. decembra 1993 o trgovinskem režimu, ki se uporablja za nekatero blago, pridobljeno s predelavo kmetijskih proizvodov [1], kakor je bila nazadnje spremenjena z Uredbo Komisije (ES) št. 2491/98 [2], in zlasti prvega pododstavka člena 8(3) Uredbe,

ob upoštevanju naslednjega:

(1) Treba je razjasniti nekatere določbe člena 8 in Priloge F k Uredbi Komisije (ES) št. 1520/2000 [3] z dne 13. julija 2000 o določitvi skupnih podrobnih pravil za uporabo sistema odobritve izvoznih nadomestil za nekatere kmetijske proizvode, izvožene v obliki blaga, ki ni zajeto v Prilogi I k Pogodbi, in merila za določitev zneska takih nadomestil.

(2) Primerno je odložiti končne roke za vložitev zahtevkov za potrdila o nadomestilih, da se olajša njihovo pošiljanje.

(3) Treba je prilagoditi stopnjo, po kateri se dodeljujejo potrdila v skladu s členom 8(4), da bi lahko izvajalci pridobili potrdila pod ustreznimi pogoji.

(4) Ukrepi, predvideni s to uredbo, so v skladu z mnenjem Upravljalnega odbora za horizontalna vprašanja glede trgovine s proizvodi, pridobljenimi s predelavo kmetijskih proizvodov, ki niso navedeni v Prilogi I k Pogodbi –

SPREJELA NASLEDNJO UREDBO:

Člen 1

Uredba (ES) št. 1520/2000 se spremeni kot sledi:

1. Odstavka 1 in 2 člena 8 se nadomestita z naslednjim:

"1. Za potrdila o nadomestilih, izdana za eno proračunsko obdobje, se lahko zaprosi ločeno v šestih tranšah. Zahtevki za potrdila se lahko vložijo najpozneje do:

(a) 7. septembra za potrdila, veljavna od 1. oktobra;

(b) 7. novembra za potrdila, veljavna od 1. decembra;

(c) 7. januarja za potrdila, veljavna od 1. februarja;

(d) 7. marca za potrdila, veljavna od 1. aprila;

(e) 7. maja za potrdila, veljavna od 1. junija;

(f) 7. julija za potrdila, veljavna od 1. avgusta.

Izvajalci lahko vložijo zahtevek za potrdilo o nadomestilu zgolj za tranšo, ki ustreza prvemu roku iz točk (a) do (f) po datumu predložitve.

2. Države članice uradno obvestijo Komisijo najpozneje do:

- 14. septembra o zahtevkih za potrdila iz odstavka 1(a),

- 14. novembra o zahtevkih za potrdila iz odstavka 1(b),

- 14. januarja o zahtevkih za potrdila iz odstavka 1(c),

- 14. marca o zahtevkih za potrdila iz odstavka 1(d),

- 14. maja o zahtevkih za potrdila iz odstavka 1(e),

- 14. julija o zahtevkih za potrdila iz odstavka 1(f)."

2. Odstavka 4 in 5 člena 8 se nadomestita z naslednjim:

"4. Celotni znesek, za katerega se lahko izdajo potrdila za vsako obdobje iz odstavka 1, je:

- 30 % zneska iz odstavka 3, določenega 14. septembra za tranšo iz odstavka 1(a),

- 27 % zneska iz odstavka 3, določenega 14. novembra za tranšo iz odstavka 1(b),

- 32 % zneska iz odstavka 3, določenega 14. januarja za tranšo iz odstavka 1(c),

- 44 % zneska iz odstavka 3, določenega 14. marca za tranšo iz odstavka 1(d),

- 67 % zneska iz odstavka 3, določenega 14. maja za tranšo iz odstavka 1(e),

- 100 % zneska iz odstavka 3, določenega 14. julija za tranšo iz odstavka 1(f).

5. Če celotni znesek zahtevkov, prejetih za vsako zadevno obdobje, preseže najvišji znesek iz odstavka 4, Komisija določi koeficient znižanja, ki se uporabi za vse zahtevke, vložene pred ustreznim datumom iz odstavka 1, da se uskladi z najvišjim zneskom iz odstavka 4.

Komisija objavi koeficient v Uradnem listu Evropskih skupnosti v petih delovnih dneh po datumu iz odstavka 2."

3. Odstavki 8 do 10 člena 8 se nadomestijo z naslednjim:

"8. Zahtevki za potrdila o nadomestilih se lahko vložijo zunaj obdobij iz odstavka 1, z veljavnostjo od 1. oktobra vsakega proračunskega obdobja. O zahtevkih, ki so vloženi med tednom, se uradno obvesti Komisija naslednji torek. Ustrezna potrdila se lahko izdajajo od ponedeljka, ki sledi prejemu obvestila, razen če Komisija izda drugačna navodila.

Kadar Komisija sklepa, da obstaja nevarnost, da Evropska skupnost ne bi izpolnila svojih mednarodnih obveznosti, lahko uporabi koeficient znižanja pri zahtevkih za potrdila o nadomestilih, ki so že bili vloženi, zlasti ob upoštevanju računske metode iz odstavkov 3 in 4. Prav tako lahko začasno odloži izdajo potrdil.

Komisija objavi koeficient v Uradnem listu Evropskih skupnosti v štirih dneh po prejemu obvestila o zahtevkih, navedenega v prvem pododstavku.

9. Zahtevki za potrdila o nadomestilih iz prejšnjega odstavka se lahko vložijo le, če ni bil določen noben koeficient znižanja skladno z odstavkom 5. Cilj tako izdanih potrdil je uporaba zneskov, izračunanih skladno z odstavkom 4, s pribitkom zneskov, za katere niso bila izdana potrdila, in zneskov iz vrnjenih potrdil.

10. Če so zneski, določeni v skladu z odstavkom 3, še vedno na voljo, lahko Komisija pod pogoji iz odstavka 8 z objavo v Uradnem listu najpozneje do 10. avgusta odobri vložitev zahtevkov za potrdila o nadomestilih od ponedeljka, ki sledi objavi, za blago, ki bo izvoženo pred 1. oktobrom."

4. Odstavek 2 poglavja I Priloge F se nadomesti z naslednjim:

"2. Čez naslov "Izvozno dovoljenje ali potrdilo o vnaprejšnji določitvi" se odtisne žig "Potrdilo o nadomestilu, ki ni zajeto v Prilogi I". Ta podatek se lahko vnese v računalnik.

Vlagatelji morajo izpolniti okenca 4, 8, 17 in 18 ter, kjer je to primerno, 7. V okenci 17 in 18 se znesek vnese v evrih.

Okenca 13 do 16 se ne izpolnijo.

V okencu 20 morajo vlagatelji navesti, ali nameravajo uporabiti potrdilo o nadomestilih v državi članici, ki ga je izdala, ali potrebujejo potrdilo o nadomestilih, ki je veljavno v vsej Skupnosti.

Vlagatelji morajo navesti kraj in datum zahtevka in zahtevek podpisati.

Če zahtevek zadeva pomoč v hrani, morajo v okencu 20 prav tako navesti enega od podatkov, navedenih v členu 10 te uredbe ali členu 3 Uredbe (ES) št. 259/98 [4]."

Člen 2

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. oktobra 2000

Za Komisijo

Erkki Liikanen

Član Komisije

[1] UL L 318, 20.12.1993, str. 18.

[2] UL L 309, 19.11.1998, str. 28.

[3] UL L 177, 15.7.2000, str. 1.

[4] UL L 25, 31.1.1998, str. 39.

--------------------------------------------------